Donker naweek lê voorArgieffoto (Foto: Unsplash) Fase 4-beurtkrag sal Vrydag vanaf 14:00 tot Saterdag 05:00 geïmplementeer word, waarna fase 2 tot Maandagoggend sal geld. Dit volg nadat fase 2-beurtkrag aanvanklik Vrydagmiddag ingestel is. Eskom sê die kragnetwerk verkeer onder groot druk nadat drie opwekkingseenhede by die Kendal-kragstasie en eenhede by die Tutuka- en Matimba-stasie uitgeskop het. Maroela Media het ook vroeër berig daar is probleme met die steenkooltoevoer na die Kendal-kragstasie. Die herstel van die opwekkingseenhede by die Lethabo- en Majuba-kragstasie is boonop vertraag. Sowat 17 437 MW is tans op beplande instandhouding terwyl 4 361 MW kapasiteit weens tegniese probleme nie beskikbaar is nie. “Ons herinner verbruikers daaraan dat beurtkrag die laaste uitweg is om die bestendigheid van die stelsel te handhaaf, ongeag watter fase ingestel word,” het Eskom gesê.